Erik-hulle ook op pad na VSA-Ope | Netwerk24
09 Junie 2021 12:31
Nog vyf Suid-Afrikaanse gholfspelers het vandeesweek vir aanstaande week se Amerikaanse Ope by Torrey Pines in Suid-Kalifornië gekwalifiseer.
Die Suid-Afrikaner Erik van Rooyen in die Amerikaanse PGA-kampioenskap in aksie. Foto: Getty Images
Erik van Rooyen, Dylan Frittelli en Charl Schwartzel het onder die top16-spelers in 'n kwalifiserende toernooi in Columbus, Ohio, getel, terwyl Branden Grace en Thomas Aiken in 'n kwalifiserende toernooi in Jupiter, Florida, hul plekke in die jaar se derde major bespreek het.
Die vyftal sluit hulle aan by Louis Oosthuizen, Christiaan Bezuidenhout, Garrick Higgo en Wilco Nienaber, wat reeds seker van hul deelname aan die Amerikaanse Ope was.
Van Rooyen, wat opslae met 'n woede-uitbarsting in die onlangse PGA-kampioenskap gemaak het, was dié keer om die regte redes in die nuus. Sy rondes van 68 en 64 houe, vir 'n totaal van 12 houe beter as die baansyfer, op onderskeidelik die Brookside-buiteklub en Lakes Golf-buiteklub was saam met Chez Reavie s'n die beste in dié toernooi.
Frittelli het rondes van 65 en 71 op dié bane gespeel en Schwartzel 70 en 67.
Grace, wat die afgelope naweek vierde in die Memorial-toernooi geëindig het, en Aiken het albei danksy 'n totaal van twee houe beter as die baansyfer op die Bear's Club seker gemaak van hul Ope-plekke.
Vir die Amerikaner Rickie Fowler, het die kwalifiseringstoernooi in Ohio in 'n teleurstelling geëindig.
Sy totaal van 139 houe was net-net nie goed genoeg vir 'n plek in die top-16 nie. Hy sal gevolglik vir die eerste keer sedert 2010 nie in die Amerikaanse Ope afslaan nie. Dít nadat hy vroeër vanjaar ook nie gekwalifiseer het vir die Amerikaanse Meesterstoernooi nie.
Fowler, wat al vierde op die wêreldranglys was en in 2019 nog onder die top-10 getel het, het die laaste paar jaar met sy spelpeil gesukkel en beklee slegs die 87ste plek op die ranglys.
Die Amerikaanse Ope begin volgende Donderdag. – Sportredaksie; IOL
Meer oor: Gholf | Christiaan Bezuidenhout | Erik Van Rooyen | Louis Oosthuizen | Wilco Nienaber | Charl Schwartzel | Dylan Frittelli | Amerikaanse Ope | Branden Grace | Garrick Higgo | Thomas Aiken